Dennis Flydtkjær (DF), 2012-11-15:
Jeg vil lige starte med at komme med en kommentar til det, hr. Thomas Jensen sagde i sin afsluttende sætning til mig, om, at der ikke var kommet en forøgelse i grænsehandelen.
Det vil jeg sige jeg er meget uenig i.
Det viser sig faktisk, at der er kommet en stigning på 1 mia. kr., regner man med, i 2012, alene på de afgiftsbelagte varer som sodavand, slik, is osv.
Det er altså en markant stigning, og det er altså arbejdspladser, som fiser lige ud af landet.
Tilbage til det, som beslutningsforslaget egentlig handler om, og det er jo om en bevarelse af den velkendte boligjobordning, som Dansk Folkeparti var med til at indføre sammen med den tidligere regering.
Det er en ordning, som vi synes er supergod, og derfor kan vi selvfølgelig støtte op om det her beslutningsforslag.
Det er en ordning, som vi også selv har haft foreslået i finanslovforhandlinger, fordi vi synes, der er så mange gode effekter af den.
En af dem er jo, at den holder hånden godt under beskæftigelsen.
Dansk byggeri har beregnet sig frem til, at det har givet en øget beskæftigelse på 5.000 personer.
Alene i Midt- og Vestjylland, hvor jeg kommer fra, er det 1.400 håndværkere, der har fået arbejde, så det er utrolig mange mennesker, som har fået gavn af den her ordning.
Det gælder selvfølgelig også de borgere, som har fået nye vinduer, det kan også være hjælp til havearbejde osv.; der er rigtig mange danskere, som har været glade for den her ordning.
Som jeg også nævnte i mit spørgsmål til hr. Thomas Jensen, tror jeg egentlig, at en af de rigtig gode effekter af den her ordning er, at det faktisk er dansk arbejdskraft, der bliver ansat af det.
I forbindelse med de her kæmpe anlægsbyggerier som motorveje og store sygehusbyggerier osv., er det jo typisk udlændinge, der kommer og tager arbejdet, mens det i boligjobordningen er den lokale tømrermester, som kommer og sætter et vindue i, gartneren, som kommer og hjælper med noget havearbejde osv., og det er altså en langt bedre ordning til at holde hånden under den danske beskæftigelse.
Jeg er helt uenig i ministerens udsagn om, at det skulle være dødvægt, for man må da sige, at er der noget, der er dødvægt for det danske samfund, så er det da, at vi bruger offentlige kroner på at holde tyskere og polakker i beskæftigelse.
Det er da dødvægt, så det gør noget.
Jeg har ikke set de endelige tal på det, men jeg har i hvert fald fået refereret, at i Sverige har man stort set fået udryddet sort arbejde ved den udvidede boligjobordning, som vi skal behandle i det næste beslutningsforslag her senere i dag.
Så der er utrolig mange gode tiltag i det.
En af de ting, som vi i Dansk Folkeparti også går meget op i, og som er en god grund til at fortsætte med ordningen, er, at den gamle hjemmeserviceordning jo ligger indregnet i boligjobordningen – en ordning, der betyder, at vores pensionister og førtidspensionister kan få tilskud til rengøringshjælp.
Det bliver altså afskaffet, fordi vi ikke fortsætter boligjobordningen, og det klæder da ikke en socialdemokratisk ledet regering, at man nu vil fjerne en så god ordning som hjemmeserviceordningen.
Så det synes jeg da er utrolig ærgerligt.
Jeg kan i øvrigt nævne her fra talerstolen, at vi i Dansk Folkeparti vil stille ændringsforslag til finansloven for at få genindført boligjobordningen.
Men her fra talerstolen kan jeg i hvert fald sige, at vi fuldt ud kan bakke op om det her beslutningsforslag.